รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 24 พฤษภาคม 2565
วันอังคารที่ 14 มิถุนายน 2565
สรุปข่าวการประชุมคณะรัฐมนตรี 24 พฤษภาคม 2565
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (24 พฤษภาคม 2565) เวลา 09.00 น. พลเอก ประยุทธ์ จันทร์โอชา นายกรัฐมนตรีเป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. ....
2.  เรื่อง  ร่างกฎกระทรวงกําหนดด่านศุลกากรและด่านพรมแดน (ฉบับที่ ..) พ.ศ. .... (สํานักงานศุลกากรท่าอากาศยานดอนเมืองและด่านศุลกากรหนองคาย)
3.  เรื่อง  ร่างกฎกระทรวงกําหนดลักษณะของเหรียญกษาปณ์ที่ระลึกเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ใน     โอกาสมหามงคลเฉลิมพระชนมพรรษา 90 พรรษา 12 สิงหาคม 2565 พ.ศ. ....
4.  เรื่อง  ร่างกฎกระทรวงออกตามความในมาตรา 63/11 แห่งพระราชบัญญัติวิธีปฏิบัติราชการทางปกครอง พ.ศ. 2539 ซึ่งแก้ไขเพิ่มเติมโดยพระราชบัญญัติวิธีปฏิบัติราชการทางปกครอง (ฉบับที่ 3) พ.ศ. 2562 (ร่างกฎกระทรรวงกําหนดหลักเกณฑ์และวิธีการคัดเลือกเอกชน การกําหนดค่าตอบแทน และวิธีการจ่ายค่าตอบแทนให้แก่เอกชนที่สืบหาทรัพย์สิน พ.ศ. ....)
5.  เรื่อง  ร่างกฎกระทรวงกําหนดหลักเกณฑ์การลดเงินเพิ่ม (ฉบับที่ ..) พ.ศ. ....
6.  เรื่อง  ร่างกฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน(ฉบับที่ 4) พ.ศ. ....
7.  เรื่อง  การปรับปรุงระยะเวลาการพิจารณาอนุญาตและการทบทวนกฎหมายตามพระราชบัญญัติการอํานวยความสะดวกในการพิจารณาอนุญาตของทางราชการ     พ.ศ. 2558
8.  เรื่อง ข้อเสนอหลักการกฎหมายว่าด้วยเศรษฐกิจแพลตฟอร์ม
​
เศรษฐกิจ – สังคม
9.   เรื่อง  ขอผ่อนผันการใช้พื้นที่ลุ่มน้ําชั้น 1 เอ เพื่อดําเนินการก่อสร้างโครงการความร่วมมือระหว่างรัฐบาล แห่งราชอาณาจักรไทยและสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา)
10.  เรื่อง  โครงการโรงไฟฟ้าแม่เมาะทดแทน เครื่องที่ 8 – 9 ของการไฟฟ้าฝ่ายผลิตแห่งประเทศไทย
11. เรื่อง  รายงานประจําปี 2564 ของสถาบันส่งเสริมการสอนวิทยาศาสตร์และเทคโนโลยี
12.  เรื่อง  รายงานประจําปี 2564 ของกองทุนเพื่อความเสมอภาคทางการศึกษา
13.  เรื่อง  รายงานสถานการณ์เกี่ยวกับการท่องเที่ยวและผลการดําเนินงานของคณะกรรมการนโยบายการท่องเที่ยวแห่งชาติ ประจําปี 2563-2564
14.  เรื่อง  รายงานสถานการณ์การส่งออกของไทย เดือนมีนาคม และไตรมาสแรกของปี 2565
15.  เรื่อง  รายงานความก้าวหน้าของมาตรการพัฒนาอุตสาหกรรมชีวภาพของไทยปี พ.ศ. 2561-2570
16.  เรื่อง  การดําเนินโครงการ “ที่พักอาศัยผู้สูงอายุ รามา-ธนารักษ์” บนที่ดินราชพัสดุ จังหวัดสมุทรปราการ โดยบริษัท ธนารักษ์พัฒนาสินทรัพย์ จํากัด
17.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม ครั้งที่ 9/2565
18.  เรื่อง  สรุปผลการประชุมคณะกรรมการบริหารสถานการณ์เศรษฐกิจจากผลกระทบของการระบาดของโรคติดเชื้อไวรัสโคโรนา 2019 (โควิด-19) ครั้งที่ 2/2565
19.  เรื่อง  การขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักร
​
ต่างประเทศ
20.  เรื่อง  ขอความเห็นชอบชะลอการบริจาคเงินอุดหนุนให้แก่กองทุนแผนปฏิบัติการว่าด้วยความร่วมมือด้านยาเสพติดระหว่างอาเซียนกับจีน (ASEAN and China Cooperative Operations in Response to Dangerous Drugs: ACCORD) ตั้งแต่ปีงบประมาณ พ.ศ. 2565 เป็นต้นไป
21.  เรื่อง  การแก้ไขภาคผนวก 2 (กฎถิ่นกําเนิดสินค้าเฉพาะรายสินค้า) เรื่อง การปรับโอนพิกัดศุลกากรระบบฮาร์โมไนซ์ จากฉบับปี 2002 เป็นฉบับปี 2017 ของกฎถิ่นกําเนิดสินค้าเฉพาะรายสินค้าภายใต้ความตกลงหุ้นส่วนทางเศรษฐกิจอาเซียน-ญี่ปุ่น (AJCEP)
22.  เรื่อง  การอนุมัติชําระเงินค่าบํารุงประจําปีแก่ศูนย์ประสานงานความร่วมมืออนุภูมิภาคแผนงาน IMT-GT (CIMT) ประจําปี 2566 – 2570
​
แต่งตั้ง
23.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงมหาดไทย)
24.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงศึกษาธิการ)
25.  เรื่อง  แต่งตั้งกรรมการผู้ทรงคุณวุฒิในคณะกรรมการบริหารกองทุนจัดรูปที่ดินเพื่อพัฒนาพื้นที่
26.  เรื่อง  การแต่งตั้งกรรมการผู้ทรงคุณวุฒิในคณะกรรมการส่งเสริมคุณธรรมแห่งชาติ ตามระเบียบสํานักนายกรัฐมนตรีว่าด้วยการส่งเสริมคุณธรรมแห่งชาติ พ.ศ. 2550
27.  เรื่อง  แต่งตั้งกรรมการผู้ทรงคุณวุฒิในคณะกรรมการควบคุมผลิตภัณฑ์ยาสูบแห่งชาติ
28.  เรื่อง  การแต่งตั้งประธานกรรมการและกรรมการในคณะกรรมการบริหารการ
พัฒนาพิงคนคร
​
กฎหมาย
1. เรื่อง ร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. ....
คณะรัฐมนตรีมีมติเห็นชอบร่างพระราชกฤษฎีกาจัดตั้งสถาบันบริหารจัดการธนาคารที่ดิน (องค์การมหาชน) (ฉบับที่ ..) พ.ศ. .... ของสถาบันบริหารจัดการธนาคารที่ดิน (องค์การมหาชน) ที่สํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
สาระสําคัญของร่างพระราชกฤษฎีกา
แก้ไขบทบัญญัติในการยุบเลิกสถาบันบริหารจัดการธนาคารที่ดิน (องค์การมหาชน) (บจธ.) โดยให้ขยายระยะเวลาดําเนินการออกไปอีก 3 ปี จากเดิม “ให้ยุบเลิกเมื่อพ้นวันที่ 7 มิถุนายน พ.ศ. 2565” เป็น “ให้ยุบเลิกเมื่อพ้นวันที่ 7 มิถุนายน พ.ศ. 2568” โดยกําหนดให้พระราชกฤษฎีกานี้ให้ใช้บังคับตั้งแต่วันที่ 7 มิถุนายน พ.ศ. 2565 เป็นต้นไป [เดิม “ให้ใช้บังคับตั้งแต่วันที่ 8 มิถุนายน พ.ศ. 2565 เป็นต้นไป” (ตามมติคณะรัฐมนตรีเมื่อวันที่ 10 พฤษภาคม 2565)]
ทั้งนี้ เพื่อให้การดําเนินการของสถาบันบริหารจัดการธนาคารที่ดิน (องค์การมหาชน) มีความต่อเนื่องในการดําเนินภารกิจเพื่อช่วยเหลือเกษตรกรและผู้ยากจนได้ใช้ประโยชน์ในที่ดินอย่างทั่วถึงและได้รับการแก้ไขปัญหาด้านที่ดินทํากินและที่อยู่อาศัยอย่างเป็นธรรมและยั่งยืนตามอํานาจหน้าที่ได้ต่อไปในระหว่างที่ดําเนินการจัดตั้งธนาคารที่ดินหรือองค์การอื่นที่มีวัตถุประสงค์ในลักษณะทํานองเดียวกับธนาคารที่ดิน
2. เรื่อง ร่างกฎกระทรวงกําหนดด่านศุลกากรและด่านพรมแดน (ฉบับที่ ..) พ.ศ. .... (สํานักงานศุลกากรท่าอากาศยานดอนเมืองและด่านศุลกากรหนองคาย)
คณะรัฐมนตรีมีมติอนุมัติหลักการร่างกฎกระทรวงกําหนดด่านศุลกากรและด่านพรมแดน (ฉบับที่ ..) พ.ศ. .... (สํานักงานศุลกากรท่าอากาศยานดอนเมืองและด่านศุลกากรหนองคาย) ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้กระทรวงการคลังรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ กค. เสนอว่า
1. กฎกระทรวงกําหนดด่านศุลกากรและด่านพรมแดน พ.ศ. 2560 ซึ่งอาศัยอํานาจตามพระราชบัญญัติศุลกากร พ.ศ. 2560 มาตรา 5 วรรคหนึ่ง (1) และ (2) กําหนดให้รัฐมนตรีว่าการกระทรวงการคลังมีอํานาจออกกฎกระทรวงในเรื่องดังต่อไปนี้ (1) กําหนดท่า ที่ หรือสนามบินใด ๆ ในราชอาณาจักรให้เป็นด่านศุลกากร โดยจะกําหนดเงื่อนไขในการดําเนินการทางศุลกากรตามที่เห็นสมควรไว้ด้วยก็ได้ รวมทั้งระบุเขตศุลกากรของด่านศุลกากรนั้น และ (2) กําหนดที่ใด ๆ ให้เป็นด่านพรมแดน โดยจะกําหนดเงื่อนไขในการดําเนินการทางศุลกากรตามที่เห็นสมควรไว้ด้วยก็ได้ โดยในลําดับที่ 2 แห่งกฎกระทรวงดังกล่าว กําหนดให้สนามบินดอนเมืองเป็นด่านศุลกากรซึ่งอยู่ภายใต้หน้าที่และอํานาจของสํานักงานศุลกากรกรุงเทพ และในลําดับที่ 34 กําหนดให้ “ที่หนองคาย” เป็นด่านศุลกากรภายใต้หน้าที่และอํานาจของด่านศุลกากรหนองคาย
2. ต่อมา ได้มีกฎกระทรวงแบ่งส่วนราชการกรมศุลกากร กระทรวงการคลัง พ.ศ. 2562 ข้อ 25 กําหนดหน้าที่และอํานาจของสํานักงานศุลกากรท่าอากาศยานดอนเมือง และประกาศกระทรวงการคลัง เรื่อง กําหนดและแบ่งส่วนราชการตามกฎกระทรวงแบ่งส่วนราชการกรมศุลกากร กระทรวงการคลัง พ.ศ. 2562 ลงวันที่ 15 พฤษภาคม 2562 ข้อ 4 กําหนดให้สํานักงานศุลกากร ท่าอากาศยานดอนเมือง ตั้งอยู่ในกรุงเทพมหานคร ให้มีเขตพื้นที่รับผิดชอบในเขตพื้นที่ท่าอากาศดอนเมือง โดยที่ยังไม่มีการแก้ไขกฎกระทรวงกําหนดด่านศุลกากรและด่านพรมแดนฯ เพื่อให้สอดคล้องกับกฎกระทรวงแบ่งส่วนราชการกรมศุลกากรฯ
3. ประกอบกับเพื่อเป็นการเตรียมความพร้อมในการเปิดให้บริการเส้นทางรถไฟสายสาธารณรัฐประชาชนจีนและสาธารณรัฐประชาธิปไตยประชาชนลาว ซึ่งจะส่งผลให้การขนส่งสินค้าและการเดินทางของผู้โดยสารมีปริมาณเพิ่มมากขึ้น และคณะกรรมการพัฒนาระบบบริหารจัดการขนส่งสินค้าของประเทศ (กบส.) ได้มีมติในคราวประชุมครั้งที่ 1/2564 เมื่อวันที่ 14 พฤษภาคม 2564 ให้กรมศุลกากรจัดเตรียมความพร้อมในด้านกระบวนการและพิธีการศุลกากร
4. กค. โดยกรมศุลกากรพิจารณาแล้วจึงเห็นควรแก้ไขเพิ่มเติมกฎกระทรวงกําหนดด่านศุลกากรและด่านพรมแดน พ.ศ. 2560 ดังนี้
4.1 ลําดับที่ 2 จังหวัดกรุงเทพมหานคร แก้ไขให้ “สนามบินดอนเมือง” เป็นด่านศุลกากรซึ่งอยู่ภายใต้หน้าที่และอํานาจของสํานักงานศุลกากร ท่าอากาศยานดอนเมือง จากเดิมที่เป็นด่านศุลกากรซึ่งอยู่ภายใต้หน้าที่และอํานาจของสํานักงานศุลกากรกรุงเทพ เพื่อให้สอดคล้องตามกฎกระทรวงแบ่งส่วนราชการ กรมศุลกากรฯ และประกาศกระทรวงการคลัง เรื่อง กําหนดและแบ่งส่วนราชการตามกฎกระทรวงแบ่งส่วนราชการกรมศุลกากรฯ และเพื่อประโยชน์ในการปฏิบัติพิธีการศุลกากรและการตรวจของที่ขนส่งเข้ามาในหรือส่งออกไปนอกราชอาณาจักร
4.2 ลําดับที่ 34 จังหวัดหนองคาย โดยกําหนดเพิ่มเติมให้ “บริเวณด่านศุลกากรหนองคาย” และ “บริเวณสถานีรถไฟหนองคาย” เป็นเขตศุลกากรของ “ที่หนองคาย” ซึ่งเป็นด่านศุลกากรภายใต้หน้าที่และอํานาจของด่านศุลกากรหนองคาย เพื่อให้สามารถปฏิบัติพิธีการศุลกากรและตรวจของที่นําเข้ามาในหรือส่งออกไปนอกราชอาณาจักรได้ตามกฎหมายศุลกากร ณ บริเวณสถานีรถไฟหนองคาย และเพื่อรองรับการเปิดให้บริการเส้นทางรถไฟสายสาธารณรัฐประชาชนจีนและสาธารณรัฐประชาธิปไตยประชาชนลาว
สาระสําคัญของร่างกฎกระทรวง
1. ลําดับที่ 2 กําหนดให้สนามบินดอนเมืองเป็นด่านศุลกากรซึ่งอยู่ภายใต้หน้าที่และอํานาจของสํานักงานศุลกากรท่าอากาศยานดอนเมือง
2. ลําดับที่ 34 กําหนดให้บริเวณด่านศุลกากรหนองคายและบริเวณสถานีรถไฟหนองคายเป็นเขตศุลกากรของ “ที่หนองคาย” ซึ่งอยู่ภายใต้หน้าที่และอํานาจของด่านศุลกากรหนองคาย
3. เรื่อง ร่างกฎกระทรวงกําหนดลักษณะของเหรียญกษาปณ์ที่ระลึกเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดลักษณะของเหรียญกษาปณ์ที่ระลึกเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
ทั้งนี้ กค. เสนอว่า เนื่องในโอกาสที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงจะทรงเจริญพระชนมพรรษา 90 พรรษา ในวันที่ 12 สิงหาคม 2565และเพื่อเป็นการเฉลิมพระเกียรติและน้อมสํานึกในพระมหากรุณาธิคุณ ที่พระองค์ทรงปฏิบัติพระราชกรณียกิจนานัปการเพื่อประโยชน์สุขของราษฎรและความอุดมสมบูรณ์แก่แผ่นดินตลอดมา ตลอดจนการส่งเสริมศิลปาชีพในงานหัตถศิลป์หลากหลายแขนง ก่อให้เกิดการทํานุบํารุง สืบทอดงานศิลปะอย่างเข้มแข็งและต่อเนื่อง จนทําให้ศิลปะไทยกลายเป็นเอกลักษณ์หนึ่งของประเทศไทยซึ่งสร้างชื่อเสียงไปยังนานาประเทศทั่วโลก และเป็นการยกฐานะความเป็นอยู่ของประชาชนชาวไทย
กรมธนารักษ์ กค. จึงเห็นสมควรจัดทําเหรียญกษาปณ์ที่ระลึกเฉลิมพระเกียรติเนื่องในโอกาสดังกล่าว ทั้งนี้ กค. ได้ขอพระราชทานพระบรมราชานุญาตจัดทําเหรียญกษาปณ์ที่ระลึกในโอกาสดังกล่าวและได้รับพระราชทานพระบรมราชานุญาตให้จัดทําเหรียญกษาปณ์ที่ระลึกตามแบบที่ทูลเกล้าฯ ถวายแล้ว สําหรับค่าใช้จ่ายในการจัดทําหรียญกษาปณ์ที่ระลึกดังกล่าวมาจากเงินทุนหมุนเวียนการบริหารจัดการเหรียญกษาปณ์ทรัพย์สินมีค่าของรัฐและการทําของ ประจําปีงบประมาณ พ.ศ. 2565
สํานักเลขาธิการคณะรัฐมนตรีได้ขอให้สํานักงานคณะกรรมการกฤษฎีกา (สคก.) ตรวจพิจารณา ร่างกฎกระทรวงฯ เป็นการล่วงหน้าด้วยแล้ว
สาระสําคัญของร่างกฎกระทรวง
กําหนดชนิด ราคา โลหะ อัตราเนื้อโลหะ น้ําหนัก ขนาด อัตราเผื่อเหลือเผื่อขาดลวดลาย และลักษณะอื่น ๆ ของเหรียญกษาปณ์ทองคํา ชนิดราคาสองหมื่นบาท เหรียญกษาปณ์เงินชนิดราคาหนึ่งพันบาท และเหรียญกษาปณ์โลหะสีขาว (ทองแดงผสมนิกเกิล) ชนิดราคายี่สิบบาท สองชนิด เพื่อเป็นที่ระลึกเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา
4. เรื่อง ร่างกฎกระทรวงออกตามความในมาตรา 63/11 แห่งพระราชบัญญัติวิธีปฏิบัติราชการทางปกครอง พ.ศ. 2539 ซึ่งแก้ไขเพิ่มเติมโดยพระราชบัญญัติวิธีปฏิบัติราชการทางปกครอง (ฉบับที่ 3) พ.ศ. 2562 (ร่างกฎกระทรรวงกําหนดหลักเกณฑ์และวิธีการคัดเลือกเอกชน การกําหนดค่าตอบแทน และวิธีการจ่ายค่าตอบแทนให้แก่เอกชนที่สืบหาทรัพย์สิน พ.ศ. ....)
คณะรัฐมนตรีมีมติเห็นชอบร่างกฎกระทรวงกําหนดหลักเกณฑ์และวิธีการคัดเลือกเอกชน การกําหนดค่าตอบแทน และวิธีการจ่ายค่าตอบแทนให้แก่เอกชนที่สืบหาทรัพย์สิน พ.ศ. .... ที่ตรวจพิจารณาแล้ว ตามที่สํานักงานคณะกรรมการกฤษฎีกาเสนอ และให้ดําเนินการต่อไปได้
ทั้งนี้ ร่างกฎกระทรวงที่สํานักงานคณะกรรมการกฤษฎีกาเสนอ เป็นการกําหนดเกี่ยวกับหลักเกณฑ์การคัดเลือกเอกชน การกําหนดและวิธีการจ่ายค่าตอบแทนให้แก่เอกชนที่ได้รับมอบหมายให้ดําเนินการสืบหาทรัพย์สินของผู้อยู่ในบังคับของมาตรการบังคับทางปกครอง กรณีที่หน่วยงานของรัฐออกคําสั่งให้ชําระเงินและ กรณีดังกล่าวไม่มีเจ้าหน้าที่ในการดําเนินการสืบหาทรัพย์สิน และจํานวนเงินที่ต้องชําระตามมาตรการบังคับทางปกครองนั้นมีมูลค่าตั้งแต่สองล้านบาทขึ้นไป โดยเอกชนผู้ได้รับมอบหมายให้สืบหาทรัพย์สินแทนหน่วยงานของรัฐต้องมีคุณสมบัติตามที่กําหนดไว้และต้องเป็นผู้ไม่มีส่วนได้เสียกับผู้อยู่ในบังคับของมาตรการบังคับทางปกครอง รวมทั้งกําหนดให้เอกชนผู้ได้รับมอบหมายที่สืบพบทรัพย์สินแล้วและได้รายงานต่อเจ้าพนักงานบังคับทางปกครองมีสิทธิได้รับค่าตอบแทนสําหรับการสืบหาทรัพย์สินนั้น ซึ่งเป็นการออกกฎกระทรวงตามความในมาตรา 63/11 แห่งพระราชบัญญัติวิธีปฏิบัติราชการทางปกครอง พ.ศ. 2539 ซึ่งแก้ไขเพิ่มเติมโดยพระราชบัญญัติวิธีปฏิบัติราชการทางปกครอง (ฉบับที่ 3) พ.ศ. 2562 เพื่อให้มีรายละเอียดวิธีปฏิบัติตามกฎหมายว่าด้วยวิธีปฏิบัติราชการทางปกครอง ซึ่งจะทําให้เจ้าหน้าที่ของรัฐสามารถปฏิบัติได้อย่างถูกต้องและมีประสิทธิภาพ อันทําให้การบังคับตามคําสั่งทางปกครองมีความรวดเร็วและเป็นประโยชน์ต่อทางราชการ ซึ่งคณะกรรมการวิธีปฏิบัติราชการทางปกครองเห็นชอบด้วยแล้ว
สาระสําคัญของร่างกฎกระทรวง
กําหนดหลักเกณฑ์และวิธีการคัดเลือกเอกชน การกําหนดค่ตอบแทน และวิธีการจ่ายค่าตอบแทนให้แก่เอกชนที่สืบหาทรัพย์สิน ดังนี้
1. กําหนดหลักเกณฑ์และวิธีการในการประกาศคัดเลือกเอกชนเพื่อมอบหมายให้ดําเนินการสืบหาทรัพย์สินของผู้อยู่ในบังคับของมาตรการบังคับทางปกครองแทนหน่วยงานของรัฐ โดยกําหนดให้ในการบังคับ ตามคําสั่งทางปกครองที่กําหนดให้ชําระเงิน กรณีที่หน่วยงานของรัฐที่ออกคําสั่งให้ชําระเงินไม่มีเจ้าหน้าที่ในการดําเนินการสืบหาทรัพย์สิน และจํานวนเงินที่ต้องชําระตามมาตรการบังคับทางปกครองมีมูลค่าตั้งแต่สองล้านบาทขึ้นไป หน่วยงานของรัฐนั้นอาจประกาศคัดเลือกเอกชนเพื่อมอบหมายให้ดําเนินการสืบหาทรัพย์สินของผู้อยู่ในบังคับของมาตรการบังคับทางปกครองแทนได้ โดยประกาศในเว็บไชต์ของหน่วยงานของรัฐดังกล่าวหรือในเว็บไซต์อื่นหรือใน สื่ออิเล็กทรอนิกส์อื่นที่แพร่หลายหรือเป็นที่รู้จักโดยทั่วไป
2. กําหนดให้เอกชนที่ประสงค์จะเข้ารับการคัดเลือกยื่นคําร้องพร้อมทั้งเอกสารต่อหน่วยงานของรัฐที่ออกคําสั่งให้ชําระเงิน
3. กําหนดลักษณะของเอกชนที่อาจได้รับมอบหมายให้สืบหาทรัพย์สิน
3.1 บุคคลธรรมดาที่มีสัญชาติไทย เช่น ไม่เป็นข้าราชการ พนักงาน ลูกจ้าง หรือผู้ปฏิบัติงานประเภทอื่นในหน่วยงานของรัฐที่ออกประกาศคัดเลือก
3.2 นิติบุคคลที่มีวัตถุประสงค์ในการประกอบกิจการเกี่ยวกับการดําเนินคดี การสืบทรัพย์ การบังคับคดี การยึด หรืออายัดทรัพย์สิน เป็นต้น
4. กําหนดระยะเวลาในการพิจารณาคําร้องและการจัดทําบัญชีผู้ได้รับการคัดเลือกของหน่วยงานของรัฐ โดยให้หัวหน้าหน่วยงานของรัฐพิจารณาคําร้องและจัดทําบัญชีผู้ได้รับการคัดเลือกซึ่งมีลักษณะตามข้อ 3 ที่เห็นว่ามีความเหมาะสมในการสืบหาทรัพย์สินให้เสร็จสิ้นภายใน 30 วันนับแต่วันครบกําหนดให้ยื่นคําร้อง และประกาศบัญชีดังกล่าวในเว็บไซต์ของหน่วยงาน
5. กําหนดให้หน่วยงานของรัฐมีหนังสือแจ้งการมอบหมายไปยังเอกชนผู้ได้รับการคัดเลือก โดยให้ระบุจํานวนเงินที่ผู้อยู่ในบังคับของมาตรการบังคับทางปกครองค้างชําระรายละเอียดภูมิลําเนา ที่อยู่ และข้อมูลเกี่ยวกับทรัพย์สินของผู้อยู่ในบังคับของมาตรการบังคับทางปกครองที่สืบพบแล้ว ระยะเวลาในการสืบหาทรัพย์สิน ซึ่งต้องไม่เกินสิบปีนับแต่วันที่คําสั่งให้ชําระเงินเป็นที่สุด รวมทั้งเงื่อนไขอื่นที่เอกชนผู้ได้รับมอบหมายต้องปฏิบัติ
6. กําหนดให้เอกชนผู้ได้รับมอบหมายต้องรายงานผลการสืบหาทรัพย์สินต่อเจ้าพนักงานบังคับทางปกครองเพื่อดําเนินการยึดหรืออายัดทรัพย์สินต่อไป ทั้งนี้ ในการรายงาน ให้แนบแผนที่ที่ตั้งของทรัพย์สิน ภาพถ่ายทรัพย์สินที่จะนํายึด สําเนาโฉนดที่ดินหรือเอกสารแสดงสิทธิในที่ดิน และเอกสารอื่นใดที่เกี่ยวกับทรัพย์สินที่จะยึดหรืออายัดด้วย
7. กําหนดเหตุที่หัวหน้าหน่วยงานของรัฐมีอํานาจสั่งเพิกถอนและสั่งถอนรายชื่อเอกชนผู้ได้รับการคัดเลือกออกจากบัญชีผู้ได้รับการคัดเลือก เช่น เอกชนไม่มีลักษณะตามข้อ 3เอกชนไม่ปฏิบัติตามกฎหมาย หรือละเว้นการปฏิบัติหน้าที่ หรือจงใจกระทําการเป็นเหตุให้เสียหายแก่หน่วยงานของรัฐ
8. กําหนดเหตุที่หัวหน้าหน่วยงานของรัฐมีอํานาจยกเลิกการมอบหมายให้เอกชนสืบหาทรัพย์สิน ได้แก่ เอกชนตาย เลิกนิติบุคคล
9. กําหนดให้เอกชนผู้ได้รับมอบหมายที่สืบพบทรัพย์สินแล้วรายงานต่อเจ้าพนักงานบังคับทางปกครองมีสิทธิได้รับค่าตอบแทนสําหรับการสืบหาทรัพย์สิน ดังนี้
9.1 กรณีทรัพย์สินที่สืบพบเป็นเงิน หรือเป็นสังหาริมทรัพย์ อสังหาริมทรัพย์ หรือสิทธิต่าง ๆ ที่มีมูลค่า แต่ไม่ต้องขายทอดตลาดหรือจําหน่ายโดยวิธีอื่น เนื่องจากมีการชําระเงินแทนราคาทรัพย์สินดังกล่าว ให้ได้รับค่าตอบแทนในอัตราร้อยละสองครึ่งของจํานวนเงินที่คํานวณได้ แต่ไม่เกินหนึ่งล้านบาทต่อจํานวนเงินที่ต้องชําระตามคําสั่งทางปกครองในเรื่องนั้น
9.2 กรณีทรัพย์สินที่สืบพบเป็นสังหาริมทรัพย์ อสังหาริมทรัพย์ หรือสิทธิต่าง ๆ ที่มีมูลค่า และมีการขายทอดตลาดหรือจําหน่ายโดยวิธีอื่น ให้ได้รับค่าตอบแทนในอัตราร้อยละสองของจํานวนเงินที่คํานวณได้ แต่ไม่เกินหนึ่งล้านบาทต่อจํานวนเงินที่ต้องชําระตามคําสั่งทางปกครองในเรื่องนั้น
ทั้งนี้ให้จ่ายค่าตอบแทนในการสืบหาทรัพย์สินให้แก่เอกชนภายในสามสิบวันนับแต่วันที่หน่วยงาน
ของรัฐได้รับเงิน
10. กําหนดให้ประกาศคัดเลือกเอกชน คําร้องขอเข้ารับการคัดเลือกและหนังสือแจ้งการมอบหมาย ให้เป็นไปตามแบบที่หน่วยงานของรัฐกําหนดตามคําแนะนําของคณะกรรมการวิธีปฏิบัติราชการทางปกครอง
5. เรื่อง ร่างกฎกระทรวงกําหนดหลักเกณฑ์การลดเงินเพิ่ม (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดหลักเกณฑ์การลดเงินเพิ่ม (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
ทั้งนี้ กค. เสนอว่า
1. โดยที่กฎกระทรวงกําหนดหลักเกณฑ์การลดเงินเพิ่ม (ฉบับที่ 3) พ.ศ. 2564 ได้สิ้นสุดการบังคับใช้แล้ว เมื่อวันที่ 31 มีนาคม พ.ศ. 2565 แต่ปรากฏข้อเท็จจริงในปัจจุบันว่า สถานการณ์การแพร่ระบาดของโรคติดเชื้อไวรัสโคโรนา 2019 ยังคงส่งผลกระทบทางเศรษฐกิจอย่างต่อเนื่อง กค. พิจารณาแล้วจึงเห็นควรขยายระยะเวลาการลดเงินเพิ่มเหลือร้อยละ 0.25 ต่อเดือน ของอากรที่ต้องเสียหรือเสียเพิ่ม ตั้งแต่วันที่ 1 เมษายน พ.ศ. 2565 ถึงวันที่ 30 กันยายน พ.ศ. 2565 (ระยะเวลา 6 เดือน) เพื่อเป็นการบรรเทาผลกระทบที่เกิดขึ้นจากการแพร่ระบาดของโรคติดเชื้อไวรัสโคโรนา 2019 ให้แก่ผู้ประกอบการ
2. กค. ได้ดําเนินการจัดทําประมาณการการสูญเสียรายได้และประโยชน์ที่จะได้รับตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยคาดว่าจะก่อให้เกิดการสูญเสียรายได้ของรัฐหรือหน่วยงานของรัฐโดยรวมประมาณ 927,917.26 บาท แต่อย่างไรก็ตาม จะเป็นการบรรเทาผลกระทบโดยลดภาระค่าใช้จ่ายให้แก่ผู้ประกอบการ เสริมสร้างสภาพคล่องและความสามารถในการแข่งขันทางการค้า ตลอดจนเป็นแรงจูงใจให้กับผู้นําเข้าหรือผู้ส่งของออกในสภาวะสถานการณ์การแพร่ระบาดของโรคติดเชื้อไวรัสโคโรนา 2019
สาระสําคัญของร่างกฎกระทรวง
1. กําหนดให้ผู้นําของเข้าหรือผู้ส่งของออกซึ่งชําระอากรไม่ครบถ้วนโดยไม่มีเจตนาหลีกเลี่ยงการเสียอากรและได้นําอากรที่ยังชําระไม่ครบถ้วนมาชําระต่อกรมศุลกากร ให้ได้รับการลดเงินเพิ่มเหลือร้อยละ 0.25 ต่อเดือนของอากรที่ต้องเสียหรือเสียเพิ่ม นับแต่วันที่นําของออกไปจากอารักขาของศุลกากรหรือส่งของออกไปนอกราชอาณาจักรจนถึงวันที่ชําระ
2. ให้มีผลใช้บังคับตั้งแต่วันที่ 1 เมษายน พ.ศ. 2565 ถึงวันที่ 30 กันยายน พ.ศ. 2565
6. เรื่อง ร่างกฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน (ฉบับที่ 4) พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน (ฉบับที่ 4) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
ทั้งนี้ กค. เสนอว่า
1. กฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน (ฉบับที่ 3) พ.ศ. 2564 กําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามมาตรา 102 วรรคสองและมาตรา 103 แห่งพระราชบัญญัติศุลกากร พ.ศ. 2560 โดยใช้สําหรับของที่นําเข้ามาเพื่อการผ่านแดน หรือการถ่ายลําหรือของที่ตกเป็นของแผ่นดินตามมาตรา 103 ตั้งแต่วันที่ 1 มกราคม พ.ศ. 2565 ถึงวันที่ 31 มีนาคม พ.ศ. 2565
2. แต่โดยที่สถานการณ์การแพร่ระบาดของโรคติดเชื้อไวรัสโคโรนา 2019 ยังคงมีอยู่อย่างต่อเนื่อง ซึ่งกรณีดังกล่าวถือเป็นพฤติการณ์พิเศษ ซึ่งหากไม่ขยายระยะเวลาการใช้บังคับกฎกระทรวงตามข้อ 1. จะเป็นเหตุให้ของที่นําเข้ามาภายหลังวันที่ 31 มีนาคม 2565 และยังไม่สามารถปฏิบัติพิธีการผ่านแดนหรือถ่ายลําได้ทันภายในระยะเวลา 30 วัน นับแต่วันที่นําเข้ามาในราชอาณาจักรตกเป็นของแผ่นดินภายหลังพ้นกําหนด 30 วัน นับแต่วันที่นําเข้ามาในราชอาณาจักร โดย กค. พิจารณาแล้วเห็นควรขยายระยะเวลาการใช้บังคับกฎกระทรวงกําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน (ฉบับที่ 3) พ.ศ. 2564 ออกไปอีก
สาระสําคัญของร่างกฎกระทรวง
กําหนดให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามกฎหมายว่าด้วยศุลกากรทั้งหมดหรือแต่บางส่วน โดยมีสาระสําคัญดังนี้
1. กําหนดให้กรณีที่มีพฤติการณ์พิเศษอันเนื่องมาจากสถานการณ์การแพร่ระบาดของโรคติดเชื้อไวรัสโคโรนา 2019 จนเป็นเหตุให้ผู้นําของเข้าเพื่อการผ่านแดน หรือการถ่ายลําไม่สามารถส่งของที่นําเข้ามาเพื่อการผ่านแดนหรือการถ่ายลําออกไปนอกราชอาณาจักรได้ภายในระยะเวลาที่กฎหมายกําหนด ให้ผู้นําของเข้าเพื่อการผ่านแดนหรือการถ่ายลําได้รับยกเว้นไม่ต้องปฏิบัติตามมาตรา 102 วรรคสองและมาตรา 103 ทั้งนี้ สําหรับของที่นําเข้ามาเพื่อการผ่านแดนหรือการถ่ายลําหรือของที่ตกเป็นของแผ่นดินตามมาตรา 103 ตั้งแต่วันที่ 1 เมษายน พ.ศ. 2565 ถึงวันที่ 30 กันยายน พ.ศ. 2565
2. กําหนดให้ผู้นําของเข้าเพื่อการผ่านแดนหรือการถ่ายลําแสดงหลักฐานและเอกสารที่เกี่ยวข้องที่เป็นเหตุให้ไม่อาจปฏิบัติตามระยะเวลาที่กําหนดไว้ในมาตรา 102 วรรคสองและมาตรา 103 ต่ออธิบดี เพื่อพิจารณาขยายระยะเวลาการดําเนินการดังกล่าวได้ตามความจําเป็นแก่กรณี
7. เรื่อง การปรับปรุงระยะเวลาการพิจารณาอนุญาตและการทบทวนกฎหมายตามพระราชบัญญัติการอํานวยความสะดวกในการพิจารณาอนุญาตของทางราชการ พ.ศ. 2558
คณะรัฐมนตรีมีมติรับทราบแนวทางการปรับปรุงระยะเวลาการพิจารณาอนุญาตและการทบทวนกฏหมายตามพระราชบัญญัติการอํานวยความสะดวกในการพิจารณาอนุญาตของทางราชการ พ.ศ. 2558 เพื่อให้หน่วยงานของรัฐดําเนินการตามที่คณะกรรมการพัฒนาระบบราชการ (ก.พ.ร.) เสนอ และให้ทุกหน่วยงานรับแนวทางฯ ไปทบทวนงานในความรับผิดชอบ แล้วแจ้งผลให้ ก.พ.ร. พิจารณาในภาพรวม ก่อนเสนอคณะรัฐมนตรีภายใน 1 เดือน
สาระสําคัญของเรื่อง
ก.พ.ร. รายงานว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่ส่งผลกระทบต่อเศรษฐกิจและสังคม ประเทศไทยจําเป็นต้องเตรียมความพร้อมในการฟื้นฟูเศรษฐกิจและสังคมภายหลังสถานการณ์การแพร่ระบาดของโควิด-19 คลี่คลายลง โดยเฉพาะการปรับปรุงระยะเวลาพิจารณาอนุญาตในกระบวนงานที่มีความสําคัญต่อการสนับสนุนการฟื้นฟูเศรษฐกิจและสังคมของประเทศ ซึ่งพระราชบัญญัติการอํานวยความสะดวกในการพิจารณาอนุญาตของทางราชการ พ.ศ. 2558 มาตรา 7 บัญญัติให้เป็นหน้าที่ของ ก.พ.ร. ในการตรวจสอบขั้นตอนและระยะเวลาการพิจารณาอนุญาตที่กําหนดและในกรณีที่เห็นว่าขั้นตอนและระยะเวลาที่กําหนดล่าช้าเกินสมควร ให้เสนอคณะรัฐมนตรีเพื่อพิจารณาและสั่งการให้ผู้อนุญาตดําเนินการแก้ไขให้เหมาะสม ก.พ.ร. จึงได้มีการดําเนินการ ดังนี้
1. ศึกษาระยะเวลาการพิจารณาอนุญาตเพื่อกําหนดมาตรฐานการให้บริการและรูปแบบการทบทวนกฎหมายเพื่อปรับปรุงการอนุญาตของหน่วยงานของรัฐ โดยสํานักงาน ก.พ.ร. ได้ศึกษาขั้นตอนและระยะเวลาในการอนุญาตของหน่วยงานของรัฐที่เผยแพร่บนเว็บไชต์ศูนย์รวมข้อมูลเพื่อติดต่อราชการ (www.info.go.th) จํานวน 3,827 กระบวนงาน จาก 132 หน่วยงาน เพื่อนําไปสู่การกําหนดมาตรฐานระยะเวลาการดําเนินการในแต่ละขั้นตอนหลักของการพิจารณาอนุญาต ได้แก่ ขั้นตอนการยื่นเอกสาร การพิจารณาอนุญาต และการลงนาม พบว่าหน่วยงานแต่ละแห่งมีการกําหนดระยะเวลาดําเนินการที่แตกต่างกัน จึงได้นําค่ากลางของระยะเวลาการดําเนินการแต่ละขั้นตอนที่หน่วยงานส่วนใหญ่สามารถดําเนินการได้มากําหนดเป็นมาตรฐานระยะเวลาการให้บริการเพื่อให้หน่วยงานของรัฐนําไปใช้เป็นแนวทางในการทบทวนระยะเวลาการดําเนินการให้เป็นมาตรฐานเดียวกัน ดังนี้
ขั้นตอน
การดําเนินการ
มาตรฐานระยะเวลาการให้บริการ
การยื่นเอกสาร
ตรวจสอบความครบถ้วนของรายการเอกสารที่ผู้ขออนุญาตยื่นเป็นหลักฐานประกอบการพิจารณาอนุญาต
ไม่เกิน 1 วันทําการ
การพิจารณา
ตรวจสอบการดําเนินงานของผู้ขออนุญาตว่าเป็นไปตามหลักเกณฑ์และเงื่อนไขที่กําหนดไว้ในกฎหมายหรือไม่ โดยได้กําหนดมาตรฐานระยะเวลาการให้บริการจําแนกตามลักษณะงานและความซับซ้อนของเอกสารที่ใช้ในการพิจารณา เช่น
- การตรวจพิจารณาเอกสาร จํานวน 1-10 รายการ หรือเอกสารยืนยันตัวตน หรือเอกสารที่เกี่ยวข้องกับหน่วยงานผู้อนุญาต
ไม่เกิน 2 วันทําการ
- การตรวจสอบสถานที่
ไม่เกิน 15 วันทําการ
- การตรวจสอบเครื่องมืออุปกรณ์/เครื่องจักร
ไม่เกิน 2 วันทําการ
- การตรวจสอบองค์กรโดยเจ้าหน้าที่ของหน่วยงาน
ไม่เกิน 15 วันทําการ
- การพิจารณาโดยคณะกรรมการ
ไม่เกิน 29 วันทําการ
การลงนามหรือคณะกรรมการมีมติ
เป็นขั้นตอนที่ผู้มีอํานาจตามกฎหมายลงนามในใบอนุญาต
ไม่เกิน 1 วันทําการ
ทั้งนี้ จากการติดตามผลการทบทวนกฎหมายเพื่อปรับปรุงการอนุญาต ตามมาตรา 6 แห่งพระราชบัญญัติการอํานวยความสะดวกฯ และรับฟังความคิดเห็นเกี่ยวกับการทบทวนกฎหมายในกระบวนงานสําคัญที่มีผลต่อการฟื้นฟูเศรษฐกิจและสังคมจากหน่วยงานของรัฐและภาคเอกชน พบว่า หน่วยงานมีการทบทวนและแก้ไขกฎหมายเกี่ยวกับการยกเลิกการอนุญาต เช่น การยกเลิกการต่ออายุใบอนุญาตประกอบกิจการโรงงาน (ร.ง. 4) การปรับปรุงกระบวนการโดยการลดขั้นตอนหรือระยะเวลาการให้บริการหรือการนําระบบอิเล็กทรอนิกส์มาใช้ในการให้บริการ เช่น การพัฒนาระบบบัตรส่งเสริมอิเล็กทรอนิกส์เพื่อใช้ในการออกบัตรส่งเสริมการลงทุน การปรับปรุงวิธีการอนุญาต เช่น การปรับปรุงการจดทะเบียนสัญญาอนุญาตให้ใช้สิทธิในสิทธิบัตร เป็นการจดแจ้งการอนุญาตให้ใช้สิทธิ และการปรับปรุงหรือยกเลิกการจัดเก็บค่าธรรมเนียม เช่น การยกเลิกการเก็บค่าธรรมเนียมการใช้เครื่องหมายรับรองผลิตภัณฑ์ผ้าไหมไทย อย่างไรก็ดี ปัญหาสําคัญประการหนึ่ง คือ การนําระบบอิเล็กทรอนิกส์มาใช้ในการปรับปรุงกระบวนการให้บริการควรได้รับงบประมาณเพื่อสนับสนุนการพัฒนาระบบรวมถึงการจัดซื้อเครื่องมือและอุปกรณ์ ต่าง ๆ ที่จําเป็นเพื่อให้เกิดผลสําเร็จ
2. กําหนดแนวทางการปรับปรุงระยะเวลาการพิจารณาอนุญาตและการทบทวนกฎหมายตามพระราชบัญญัติการอํานวยความสะดวกฯ เพื่อให้หน่วยงานของรัฐนําไปเป็นแนวทางในการปรับปรุงระยะเวลาการพิจารณาอนุญาตและทบทวนกฎหมายให้เอื้อต่อกระบวนการพิจารณาอนุญาตเพื่อให้ประชาชนและผู้ประกอบการได้รับการบริการจากภาครัฐที่เร็วขึ้น ง่ายขึ้น ค่าใช้จ่ายที่ถูกลงและเพิ่มความสะดวกในการประกอบธุรกิจ มีสาระสําคัญสรุปได้ ดังนี้
2.1 การแบ่งกลุ่มกระบวนงานเพื่อปรับปรุงระยะเวลาการพิจารณาอนุญาต
(1) กลุ่มกระบวนงานที่มีผลกระทบสูง เป็นกระบวนงานสําคัญหรือมีผู้ใช้บริการเป็นจํานวนมาก รวมถึงกระบวนงานที่เป็นอุปสรรคในการประกอบอาชีพและการดําเนินธุรกิจของประชาชนที่เป็นข้อร้องเรียนหรือข้อเสนอแนะของประชาชนและภาคเอกชน จํานวน 31 กระบวนงาน จําแนกเป็นกลุ่มได้ ดังนี้
กระบวนงาน
หน่วยงาน
กระบวนงานที่สนับสนุนด้านการลงทุน/ประกอบกิจการ
1) การขอใบอนุญาตประกอบกิจการโรงงาน/ขยายโรงงาน
กรมโรงงานอุตสาหกรรม
2) การจดทะเบียนกรรมสิทธิ์เครื่องจักร
กรมโรงงานอุตสาหกรรม
3) การทดสอบความชํานาญห้องปฏิบัติการ
กรมวิทยาศาสตร์บริการ
4) การขึ้นทะเบียนตํารับผลิตภัณฑ์สมุนไพร
สํานักงานคณะกรรมการอาหารและยา (อย.)
5) การขอแก้ไขเปลี่ยนแปลงรายการในทะเบียนตํารับยา
อย.
6) การจดทะเบียยนการประกอบธุรกิจขายตรง
สํานักงานคณะกรรมการคุ้มครองผู้บริโภค (สคบ.)
7) การขอผ่อนผันการปฏิบัติตามพระราชบัญญัติการส่งเสริมการอนุรักษ์พลังงาน พ.ศ. 2535 (แก้ไขเพิ่มเติม พ.ศ. 2550)
กรมพัฒนาพลังงานทดแทนและอนุรักษ์พลังงาน
8) การขออนุญาตและแก้ไขรายการผลิตภัณฑ์อาหาร
อย.
9) การขออนุญาตการประกอบกิจการสถานประกอบการเพื่อสุขภาพ
กรมสนับสนุนบริการสุขภาพ
10) การขออนุญาตประกอบธุรกิจของคนต่างด้าว
กรมพัฒนาธุรกิจการค้า
11) การรังวัดสอบเขต แบ่งแยก รวมโฉนดที่ดินหรือตรวจสอบเนื้อที่แบ่งแยก รวมหนังสือรับรองการทําประโยชน์
กรมที่ดิน
12) การจดทะเบียนโอนอสังหาริมทรัพย์
กรมที่ดิน
13) การขอตรวจสอบหลักฐานทะเบียนที่ดินหรือห้องชุด
กรมที่ดิน
14) การแจ้งขุดดิน/ถมดิน
กรมโยธาธิการและผังเมือง
15) การขอรับใบอนุญาตเป็นผู้มีสิทธิจัดทํารายงานการประเมินผลกระทบสิ่งแวดล้อม
สํานักงานนโยบายและแผนทรัพยากรธรรมชาติและสิ่งแวดล้อม
16) การจดทะเบียนเครื่องหมายการค้า
กรมทรัพย์สินทางปัญญา
17) การต่ออายุการจดทะเบียนเครื่องหมายการค้า
กรมทรัพย์สินทางปัญญา
กระบวนงานที่สนับสนุนด้านการนําเข้าและการส่งออก
18) การขอรับชดเชยค่าภาษีอากรสินค้าส่งออกที่ผลิตในราชอาณาจักร
กรมศุลกากร
19) การขออนุญาตนําหรือเคลื่อนย้ายสัตว์หรือซากสัตว์ภายในราชอาณาจักร
กรมปศุสัตว์
20) การขออนุญาตนําสัตว์หรือซากสัตว์ออกนอกราชอาณาจักร
กรมปศุสัตว์
21) การขออนุญาตให้เป็นผู้นําของเข้า ผู้ส่งออกของ
กรมศุลกากร
กระบวนงานที่สนับสนุนด้านการท่องเที่ยว
22) การออกใบอนุญาตถ่ายทําภาพยนตร์ต่างประเทศในประเทศไทย
กรมการท่องเที่ยว
23) การเลิกประกอบกิจการธุรกิจนําเที่ยวและขอรับคืนหลักประกัน
กรมการท่องเที่ยว
24) การออกใบอนุญาตประกอบธุรกิจโรงแรม
กรมการปกครอง
กระบวนงานที่สนับสนุนด้านแรงงาน
25) การขอใบอนุญาตจัดหางานให้คนหางานทํางานในประเทศ
กรมการจัดหางาน
26) การขอรับเงินช่วยเหลือหรืออุดหนุนจากกองทุนพัฒนาฝีมือแรงงาน
กรมพัฒนาฝีมือแรงงาน
กระบวนงานที่สนับสนุนภาคการเกษตร
27) การขึ้นทะเบียนเกษตรกร
กรมส่งเสริมการเกษตร
28) การขอรับรองแหล่งผลิตพืชอินทรีย์
กรมวิชาการเกษตร
29) การขึ้นทะเบียนเกษตรกรผู้เพาะเลี้ยงสัตว์น้ํา
กรมประมง
กระบวนงานที่สนับสนุนการวางรากฐานทางเศรษฐกิจและสังคม
30) การขออนุญาตให้ชาวต่างชาติประกอบวิชาชีพครูโดยไม่มีใบอนุญาตประกอบวิชาชีพ
สํานักงานเลขาธิการคุรุสภา
31) การขอความยินยอมหรือขออนุญาตใช้ประโยชน์ที่ดินในเขตปฏิรูปที่ดินเพื่อการพัฒนาโครงสร้างพื้นฐานด้านคมนาคมขนส่งและระบบโลจิสติกส์
สํานักงานปฏิรูปที่ดินเพื่อเกษตรกรรม
(2) กลุ่มกระบวนงานทั่วไป เป็นการส่งเสริมการปรับปรุงระยะเวลาการพิจารณาอนุญาตในกระบวนงานที่เกี่ยวกับการอนุญาต การจดทะเบียน หรือการแจ้งที่มีกฎหมายหรือกฎกําหนดให้ต้องขออนุญาต จดทะเบียน หรือแจ้งก่อนดําเนินการใดตามคู่มือสําหรับประชาชนที่เป็นภารกิจหลักของหน่วยงานที่นอกเหนือจากกลุ่มกระบวนงานที่มีผลกระทบสูง
2.2 เป้าหมายในการดําเนินการปรับปรุงระยะเวลาการพิจารณาอนุญาต
(1) กลุ่มกระบวนงานที่มีผลกระทบสูง ให้หน่วยงานของรัฐทบทวนกระบวนงานและปรับลดระยะเวลาการดําเนินการลงไม่น้อยกว่าร้อยละ 50 ภายในปี 2565
(2) กลุ่มกระบวนงานทั่วไป ให้หน่วยงานของรัฐเสนอกระบวนงานที่สามารถปรับลดระยะเวลาการดําเนินการลงร้อยละ 30-50 มาดําเนินการภายในปี 2565 โดยเป็นกระบวนงานที่เป็นภารกิจหลักมีระยะเวลาในการดําเนินการมาก หรือเป็นกระบวนงานที่มีคุณค่า หรือเกิดประโยชน์แก่ประชาชนหากมีการปรับปรุงระยะเวลาการดําเนินการให้ดีขึ้นหรือเป็นกระบวนงานที่มีโอกาสในการปรับปรุงสูง
2.3 แนวทางการปรับปรุงระยะเวลาการพิจารณาอนุญาต
(1) พิจารณายุบเลิก ยุบรวมขั้นตอนที่ไม่จําเป็น การใช้ระบบอิเล็กทรอนิกส์ การเชื่อมโยงและแลกเปลี่ยนข้อมูลระหว่างหน่วยงาน ลดการทําซ้ําหรือการส่งเรื่องไปกลับ การทํากิจกรรมคู่ขนานแทนการดําเนินการเป็นขั้นตอน ทบทวนแนวทางการตรวจสอบการดําเนินการหรือกิจการที่มีความซ้ําซ้อนหรือพิจารณาให้หน่วยงานอื่นดําเนินการแทนหรือกําหนดแนวทางการตรวจสอบตามความเสี่ยงของการดําเนินการ
(2) ทบทวนและปรับปรุงกฎหมายที่กําหนดระยะเวลาในการอนุญาตและกฎหมายที่เป็นอุปสรรคต่อการบริการของหน่วยงาน
(3) นํามาตรฐานระยะเวลาการให้บริการตามผลการศึกษาของสํานักงาน ก.พ.ร. เป็นเป้าหมายในการพิจารณาปรับลดระยะเวลาการดําเนินการ
(4) ปรับปรุงคู่มือสําหรับประชาชนให้สอดคล้องกับการปรับปรุงระยะเวลาการดําเนินการเพื่อสร้างการรับรู้และความเข้าใจแก่ประชาชน รวมถึงความโปร่งใสในการพิจารณาอนุญาต
(5) ปรับลดระยะเวลาการพิจารณาอนุญาต ซึ่งต้องไม่กระทบต่อคุณภาพการให้บริการและกรณีกระบวนงานใดที่หน่วยงานไม่สามารถลดระยะเวลาการให้บริการลงได้อีกหรือมีปัญหาอุปสรรคในการดําเนินการให้รายงานไปยังสํานักงาน ก.พ.ร. ทราบ
2.4 แนวทางการทบทวนกฎหมายเพื่อปรับปรุงกระบวนการพิจารณาอนุญาต
(1) การพิจารณาใช้ระบบอนุญาตในกฎหมาย โดยนําคําแนะนําของคณะกรรมการพัฒนากฎหมาย เรื่อง การใช้ระบบอนุญาตในกฎหมาย ซึ่งแบ่งการอนุญาตออกเป็น 4 ระดับ ได้แก่ ระดับที่ 1 การกําหนดกฎเกณฑ์ให้ปฏิบัติตาม ระดับที่ 2 การจดแจ้ง ระดับที่ 3 การจดทะเบียน/การขึ้นทะเบียน และระดับที่ 4 การอนุญาต/ใบอนุญาตมาเป็นแนวทางในการดําเนินการ
(2) การทบทวนกฎหมายเพื่อยกเลิกการอนุญาต เช่น กฎหมายที่บังคับใช้เป็นเวลานานหรือไม่ได้มีการทบทวนมาเป็นเวลานาน กฎหมายที่มีลักษณะควบคุมหรือลิดรอนสิทธิของประชาชน กฎหมายที่มีความซ้ําซ้อนกันหลายหน่วยงาน กฎหมายที่มีข้อกําหนดหรือข้อบังคับเกินความจําเป็น มีการพิจารณาที่ซ้ําซ้อนกันหลายหน่วยงาน หรือเป็นงานบริการที่ไม่ได้ดําเนินการแล้ว (ไม่มีผู้ขอรับบริการหรืองานบริการที่ไม่มีความจําเป็นต้องขออนุญาตแล้ว) ทั้งนี้ การพิจารณายกเลิกการอนุญาตต้องไม่ส่งผลกระทบต่อสิทธิหรือภาระของประชาชน
(3) การทบทวนกฎหมายเพื่อปรับปรุงการอนุญาต เช่น การปรับปรุงขั้นตอน การลดระยะเวลาการให้บริการ การนําระบบอิเล็กทรอนิกส์มาใช้ในการให้บริการ การลดใช้เอกสารหลักฐานประกอบการยื่นคําขอและการปรับปรุงแบบฟอร์มในการยื่นคําขอให้สอดคล้องกับสถานการณ์ในปัจจุบัน หรือปรับปรุงวิธีการอนุญาต หรือปรับปรุงค่าธรรมเนียม
ทั้งนี้ การส่งเสริมให้หน่วยงานของรัฐปรับปรุงระยะเวลาการพิจารณาอนุญาตและทบทวนกฎหมายโดยเฉพาะในกระบวนงานที่มีผลกระทบต่อเศรษฐกิจและสังคมตามเป้าหมาย 31 ใบอนุญาตดังกล่าวจะสามารถลดระยะเวลาในการพิจารณาลงร้อยละ 50 จากเดิม ซึ่งจะส่งผลให้ประชาชนและผู้ประกอบการได้รับความสะดวกรวดเร็วในการพิจารณาอนุญาตและการประกอบธุรกิจ
ก.พ.ร. ในการประชุมครั้งที่ 1/2565 เมื่อวันที่ 23 กุมภาพันธ์ 2565 พิจารณาแล้วเห็นว่าการดําเนินการตามแนวทางดังกล่าวอยู่ในอํานาจของแต่ละกระทรวงที่จะพิจารณาดําเนินการภายในกรอบของกฎหมายที่อยู่ในความรับผิดชอบ ควรนําเรื่องนี้เสนอคณะรัฐมนตรีรับทราบก่อนแจ้งส่วนราชการดําเนินการ จึงมีมติเห็นชอบด้วย และให้เสนอเรื่องต่อคณะรัฐมนตรีเพื่อทราบ
8. เรื่อง ข้อเสนอหลักการกฎหมายว่าด้วยเศรษฐกิจแพลตฟอร์ม
คณะรัฐมนตรีมีมติรับทราบหลักการกฎหมายว่าด้วยเศรษฐกิจแพลตฟอร์ม ตามที่สํานักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดองเสนอ และให้ดําเนินการรับฟังความคิดเห็นตามขั้นตอนของกฎหมายก่อนดําเนินการต่อไป
ทั้งนี้ หลักการกฎหมายว่าด้วยเศรษฐกิจแพลตฟอร์มที่สํานักงานขับเคลื่อนการปฏิรูปประเทศ ยุทธศาสตร์ชาติและการสร้างความสามัคคีปรองดองเสนอ เป็นการกําหนดให้มีหลักการกฎหมายว่าด้วยเศรษฐกิจแพลตฟอร์มซึ่งมีหลักการสําคัญ ได้แก่ ให้ผู้ประกอบธุรกิจแพลตฟอร์มอยู่ภายใต้การกํากับดูแลอย่างเหมาะสม ประกอบธุรกิจโดยสามารถแข่งขันได้อย่างเป็นธรรม ผู้ใช้บริการหรือผู้บริโภคได้รับการคุ้มครองสิทธิในการใช้บริการแพลตฟอร์ม ตลอดจนหน่วยงานที่เกี่ยวข้องกับการกํากับดูแลมีความร่วมมือและมีแนวทางการกํากับดูแลที่สอดคล้องกัน มีการกําหนดหน้าที่พื้นฐานของผู้ประกอบธุรกิจทุกกลุ่มที่ต้องปฏิบัติ กําหนดให้มีวิธีการหรือระบบที่สามารถรับแจ้งการกระทําความผิดหรือการใช้ข้อมูลที่ผิดกฎหมาย รวมถึงมีการลบและปิดกั้นการเข้าถึงของข้อมูลที่ผิดกฎหมายดังกล่าวนั้นได้และมีการรับรองผู้แจ้งเบาะแสการกระทําความผิด มีการกํากับดูแลสัญญาระหว่างผู้ให้บริการแพลตฟอร์มและผู้ใช้บริการ รวมทั้งมีการรักษาความเป็นธรรมในการแข่งขันในระบบเศรษฐกิจแพลตฟอร์ม เพื่อให้มีการแข่งขันทางการค้าอย่างเป็นธรรม มีการคุ้มครองผู้บริโภค และกําหนดบทบาทและหน้าที่ของหน่วยงานของรัฐ ทั้งนี้ เพื่อเป็นกฎหมายกลางในการกํากับดูแลการประกอบธุรกิจแพลตฟอร์มอันจะทําให้ระบบการให้บริการและการใช้บริการบนแพลตฟอร์มดิจิทัลมีความชัดเจนและเป็นไปอย่างมีประสิทธิภาพ สอดรับกับบริบทด้านระบบเศรษฐกิจสังคมดิจิทัลของประเทศไทยที่เปลี่ยนแปลงไปอย่างรวดเร็ว สร้างโอกาสในการแข่งขันของประเทศ และยกระดับคุณภาพชีวิตของประชาชนให้ดียิ่งขึ้น อีกทั้งเป็นการสนับสนุนการขับเคลื่อนการพัฒนาสังคมเศรษฐกิจดิจิทัล เพื่อให้เป็นไปตามยุทธศาสตร์ชาติในด้านการสร้างความสามารถในการแข่งขัน และด้านการปรับสมดุลและพัฒนาระบบการบริหารจัดการภาครัฐ
สาระสําคัญของหลักการกฎหมายว่าด้วยเศรษฐกิจแพลตฟอร์ม
1. หลักการที่ 1 วัตถุประสงค์และขอบเขตของกฎหมาย ให้ผู้ประกอบธุรกิจแพลตฟอร์มอยู่ภายใต้การกํากับดูแลอย่างเหมาะสม ประกอบธุรกิจโดยสามารถแข่งขันกันได้อย่างเป็นธรรม ผู้ใช้บริการหรือผู้บริโภคได้รับการคุ้มครองสิทธิในการใช้บริการแพลตฟอร์ม ตลอดจนหน่วยงานที่เกี่ยวข้องกับการกํากับดูแลมีความร่วมมือและมีแนวทางการกํากับดูแลที่สอดคล้องกัน โดยกําหนดผู้ประกอบธุรกิจที่อยู่ภายใต้บังคับของกฎหมายว่าด้วยเศรษฐกิจแพลตฟอร์ม ออกเป็น 5 กลุ่ม คือ 1) ผู้ให้บริการตัวกลาง (Intermediary services)1 2) ผู้ให้บริการรับฝากข้อมูล (Hosting services)2 3) ผู้ให้บริการแพลตฟอร์ม (Online platform)3 4) ผู้ให้บริการแพลตฟอร์มขนาดใหญ่ (Very Large Online Platform)4 และ 5) ผู้ให้บริการแพลตฟอร์มที่มีอํานาจควบคุม (Gatekeeping Platform)5 ส่วนผู้ประกอบธุรกิจที่ได้รับยกเว้นไม่อยู่ภายใต้บังคับของกฎหมายว่าด้วยเศรษฐกิจแพลตฟอร์ม เช่น ผู้ให้บริการที่มีขนาดเล็กโดยอาจเป็นผู้ให้บริการที่มีจํานวนธุรกรรมน้อยกว่า 10,000 รายการต่อวัน ผู้ให้บริการที่มีขอบเขตการให้บริการอย่างจํากัดโดยไม่เปิดบริการให้บุคคลทั่วไป เช่น ใช้เฉพาะภายในองค์กรหรือเฉพาะกลุ่มเท่านั้น ผู้ให้บริการที่ให้บริการจํากัดเฉพาะสินค้าหรือบริการที่ผู้ให้บริการเป็นผู้แทนจําหน่ายหรือเป็นผู้ผลิตเท่านั้น
2. หลักการที่ 2 หน้าที่พื้นฐานของผู้ประกอบธุรกิจทุกกลุ่ม กําหนดหน้าที่ที่ต้องปฏิบัติตามหลักการของกฎหมายที่เสนอนี้และหน่วยงานกํากับดูแล เช่น การเปิดเผยรายงานความโปร่งใส และการมีระบบรับแจ้งปัญหาจากผู้ใช้งาน นอกจากนี้ หากผู้ประกอบธุรกิจมาจากต่างประเทศ ควรจัดให้มีตัวแทนในประเทศไทยหรือมีช่องทางทางอิเล็กทรอนิกส์เพื่อติดต่อระหว่างผู้บริหารของผู้ประกอบธุรกิจกับหน่วยงานกํากับดูแล
3. หลักการที่ 3 หน้าที่เพิ่มเติมของผู้ประกอบธุรกิจทุกกลุ่มยกเว้นผู้ให้บริการตัวกลาง กําหนดให้มีวิธีการหรือระบบที่สามารถรับแจ้งการกระทําความผิดหรือการใช้ข้อมูลที่ผิดกฎหมาย รวมถึงมีหน้าที่ลบและปิดกั้นการเข้าถึงข้อมูลที่ผิดกฎหมายดังกล่าวนั้นได้
4. หลักการที่ 4 หน้าที่เพิ่มเติมของผู้ประกอบธุรกิจกลุ่มที่เป็นผู้ให้บริการแพลตฟอร์มและผู้ให้บริการแพลตฟอร์มขนาดใหญ่ กําหนดหน้าที่และมาตรการป้องกันการเกิดการกระทําผิดและความเสียหายขึ้นบนแพลตฟอร์มทั้งในส่วนของผู้ให้บริการและผู้ใช้บริการ รวมถึงกําหนดความรับผิดในกรณีที่ละเลยการปฏิบัติหน้าที่จนก่อให้เกิดการกระทําผิดขึ้นบนแพลตฟอร์ม
5. หลักการที่ 5 หน้าที่เพิ่มเติมของผู้ให้บริการแพลตฟอร์มขนาดใหญ่ กําหนดให้มีผู้เชี่ยวชาญภายนอกประเมินความเสี่ยงของระบบและความเสี่ยงอื่นที่อาจเกิดขึ้นในการใช้บริการแพลตฟอร์ม ตลอดจนมีการเปิดเผยผลการทดสอบระบบเทคโนโลยีของแพลตฟอร์ม และข้อมูลปัจจัยและเหตุผลที่ส่งผลให้นําเสนอโฆษณาให้ผู้ใช้งาน
6. หลักการที่ 6 การรับรองผู้แจ้งเบาะแสการกระทําความผิด (Accreditation of Trusted Flagger) ให้หน่วยงานกํากับดูแลมีการรับสมัคร ตรวจสอบและรับรองผู้แจ้งเบาะแสการกระทําความผิด ตลอดจนมีหน้าที่ในการปรับปรุงรายชื่อผู้แจ้งเบาะแสการกระทําความผิดเป็นประจํา
7. หลักการที่ 7 การกํากับดูแลสัญญาระหว่างผู้ให้บริการแพลตฟอร์มและผู้ใช้บริการ กํากับดูแลเนื้อหาสาระของสัญญาหรือข้อตกลง ซึ่งต้องสอดคล้องกับหลักการที่หน่วยงานกํากับดูแลประกาศกําหนด หากมีสัญญาหรือข้อตกลงใดไม่เป็นไปตามประกาศกําหนด ให้ถือว่าสัญญาหรือข้อตกลงนั้นเป็นโมฆะ นอกจากนี้ ในกรณีที่ผู้ให้บริการแพลตฟอร์มซึ่งเป็นบริการด้านการขนส่งและต้องมีผู้ใช้บริการซึ่งเป็นผู้ส่งของ (Rider) จํานวนมากให้ทั้งสองฝ่ายมีการกํากับดูแลสัญญาโดยกําหนดหน้าที่และความรับผิดอย่างชัดเจน
8. หลักการที่ 8 หน้าที่และอํานาจของหน่วยงานกํากับดูแล กําหนดให้สํานักงานพัฒนาธุรกรรมทางอิเล็กทรอนิกส์ (สพธอ.) เป็นหน่วยงานที่มีอํานาจกํากับดูแลตามหลักการของกฎหมายที่เสนอนี้
9. หลักการที่ 9 ความร่วมมือระหว่างหน่วยงานที่เกี่ยวข้อง มีหลักการดังนี้
(1) การกําหนดให้หน่วยงานที่มีอํานาจกํากับดูแลตามร่างกฎหมายนี้ มีหน้าที่สนับสนุนการดําเนินงานแก่หน่วยงานกํากับดูแลอื่นในการปฏิบัติตามกฎหมาย
(2) ในกรณีที่หน่วยงานใดมีหน้าที่และอํานาจกํากับดูแลธุรกิจใดตามกฎหมายอื่นอยู่แล้ว แต่ไม่ครอบคลุมมาตรการบางเรื่องตามร่างกฎหมายนี้ หน่วยงานดังกล่าวอาจพิจารณาใช้อํานาจตามหลักการของร่างกฎหมายนี้ได้
(3) หากจําเป็นต้องทดลองแนวทางการกํากับดูแลการประกอบธุรกิจในรูปแบบใหม่หรือต้องการทดลองให้นําเทคโนโลยีหรือนวัตกรรมใหม่เข้ามาใช้ หน่วยงานกํากับดูแลตามหลักการนี้อาจตั้งคณะกรรมการซึ่งมีผู้แทนจากหน่วยงานกํากับดูแลที่เกี่ยวข้องเพื่อกํากับดูแลการทดสอบการดําเนินธุรกิจในวงจํากัด (Sandbox) ได้
10. หลักการที่ 10 การรักษาความเป็นธรรมในการแข่งขันในระบบเศรษฐกิจแพลตฟอร์ม [ใช้แนวทางการกํากับเชิงการป้องกัน (Ex-ante Approach) โดยการกําหนดพฤติกรรมที่ควรทําและพฤติกรรมที่ห้ามทํา] กําหนดให้คณะกรรมการการแข่งขันทางการค้าเป็นหน่วยงานกํากับดูแลหลักในการพิจารณาประกาศหลักเกณฑ์และรายชื่อผู้ให้บริการแพลตฟอร์มที่มีอํานาจควบคุม (Gatekeeping Platform) โดยดําเนินการภายใต้หลักการที่ 9
_________________________________
1ผู้ให้บริการตัวกลาง (Intermediary services) หมายความถึง ผู้ประกอบการใด ๆ ที่ให้บริการรับหรือส่งข้อมูลให้บุคคลอื่นโดยไม่จัดเก็บข้อมูลที่รับหรือส่งไว้ถาวร โดยบริการที่ให้ในกลุ่มนี้จะเป็นเพียงแค่บริการรับส่งหรือแลกเปลี่ยนข้อมูล เช่น บริการ VPN IXP CDN ที่อาจมีการจัดเก็บข้อมูลไว้ชั่วคราวในลักษณะของ caching หรือเป็นผู้ให้บริการ DNS เท่านั้น
2 ผู้ให้บริการรับฝากข้อมูล (Hosting services) หมายความถึง ผู้ประกอบการใด ๆ ที่ให้บริการรับหรือส่งข้อมูลให้บุคคลอื่น แต่มีการจัดเก็บรักษาข้อมูลไว้กับผู้ให้บริการด้วย ทั้งนี้ ผู้ให้บริการในกลุ่มนี้จะมีความหลากหลาย แต่สามารถแบ่งย่อยออกได้เป็น
- ผู้ให้บริการรับฝากข้อมูลของลูกค้า โดยลูกค้าสามารถเข้าถึงและแก้ไขข้อมูลได้ทั้งที่เป็นการให้บริการเก็บรักษาข้อมูลในลักษณะ cloud storage, web hosting service รวมทั้งบริการส่งข้อมูลที่จัดเก็บไว้ให้ผู้ใช้งานทั่วไปที่มิใช่เจ้าของข้อมูลด้วย
- ผู้ให้บริการเว็บบอร์ดเพื่อให้ผู้ใช้งานทั่วไปเข้ามาปฏิสัมพันธ์กันโดยไม่มุ่งเน้นว่าให้มีการซื้อขายสินค้าหรือบริการ ไม่ว่าบริการดังกล่าวจะเป็นระบบเปิดหรือระบบปิดเฉพาะสมาชิก
- ผู้ให้บริการโปรแกรมสํานักงานออนไลน์และเกมส์ออนไลน์
- ผู้ให้บริการดัชนี คัดเลือก หรืออ้างอิง (indexing, selection and reference) สินค้าหรือบริการ
3 ผู้ให้บริการแพลตฟอร์ม (Online platform) หมายความถึง ผู้ประกอบการใด ๆ ที่ให้บริการรับหรือส่งข้อมูลให้บุคคลอื่น โดยมีการจัดเก็บรักษาข้อมูลและให้บริการจับคู่ (matching) ระหว่างผู้ใช้บริการเพื่ออํานวยความสะดวกในการทําธุรกรรมซื้อขายสินค้าหรือบริการ โดยอาจมีบริการอื่นเพื่อสนับสนุนการจับคู่หรือการทําธุรกรรม เช่น บริการ social media การโฆษณาสินค้าและบริการ โดยอาจแบ่งย่อยออกได้เป็น
- ผู้ให้บริการตลาดออนไลน์ โดยผู้ให้บริการแพลตฟอร์มจะจัดพื้นที่ให้ผู้ซื้อและผู้ขายเข้ามาจับคู่ทําธุรกรรมเท่านั้น
- ผู้ให้บริการออนไลน์ในลักษณะซับซ้อน (Complex online platform provider) โดยผู้ให้บริการจะมีการให้บริการที่หลากหลายแต่มีความเกี่ยวเนื่องกัน เช่น ผู้ให้บริการ social networking มีการให้บริการแชตส่วนตัว บริการเพิ่มยอดชมโฆษณา บริการพื้นที่เสนอซื้อหรือขายสินค้าและบริการ ผสมกับการให้บริการข้อมูลข่าวสาร บริการรับส่งเงิน บริการผู้ดูแลผลประโยชน์ของคู่สัญญา (Escrow) บริการรับส่งสินค้า
4 ผู้ให้บริการแพลตฟอร์มขนาดใหญ่ (Very Large Online Platform) หมายความถึง ผู้ให้บริการแพลตฟอร์ม (Online Platform) แต่มีขนาดใหญ่จนการประกอบกิจกรรมนั้นอาจมีความเสี่ยงที่จะสร้างผลกระทบอย่างมีนัยสําคัญแก่สังคมและเศรษฐกิจของประเทศได้ การพิจารณาว่าผู้ประกอบธุรกิจใดเป็นผู้ให้บริการแพลตฟอร์มขนาดใหญ่นั้น จําเป็นจะต้องพิจารณาเป็นรายกรณีในบริบทของประเทศไทย โดยอาจพิจารณาจากปริมาณผู้ใช้งานที่อยู่ในระบบ (Active User) รายได้หรือปริมาณของธุรกรรมที่เกิดขึ้นในประเทศไทย หรือลักษณะของความสําคัญของบริการที่ให้เมื่อพิจารณาจากทางเลือกอื่น ๆ ที่มีอยู่ เช่น บริการรับส่งสินค้า
5 ผู้ให้บริการแพลตฟอร์มที่มีอํานาจควบคุม (Gatekeeping Platform) หมายความถึง ผู้ให้บริการแพลตฟอร์ม (Online Platform) ที่มีอํานาจควบคุมการเข้าถึงบริการ โดยในการพิจารณาว่าผู้ให้บริการแพลตฟอร์มใดเป็นผู้มีอํานาจควบคุมนั้น หน่วยงานที่กํากับดูแลจะต้องอาจพิจารณากําหนดหลักเกณฑ์ภายใต้บริบทของประเทศไทยโดยอาจเทียบเคียงหลักเกณฑ์ของต่างประเทศที่ใช้พิจารณา เช่น จํานวนผู้ใช้งานและส่วนแบ่งการตลาด ระยะเวลาเฉลี่ยที่ผู้ใช้งานใช้บริการในแต่ละรอบเวลา รายได้จากการให้บริการในประเทศไทยเฉลี่ยสามปีสุดท้าย การใช้เทคโนโลยีเพื่อควบคุมการเข้าถึงสินค้าและบริการ เช่น ระบบปฏิบัติการ app store เป็นต้น (นิยามนี้ใช้เฉพาะหลักการที่ 10)
เศรษฐกิจ – สังคม
​
9. เรื่อง ขอผ่อนผันการใช้พื้นที่ลุ่มน้ําชั้น 1 เอ เพื่อดําเนินการก่อสร้างโครงการความร่วมมือระหว่างรัฐบาล แห่งราชอาณาจักรไทยและสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร – หนองคาย (ระยะที่ 1 ช่วงกรุงเทพมหานคร – นครราชสีมา)
คณะรัฐมนตรีมีมติอนุมัติผ่อนผันการใช้พื้นที่ลุ่มน้ําชั้น 1 เอ1 ตามมติคณะรัฐมนตรีที่เกี่ยวข้อง เพื่อดําเนินการก่อสร้างโครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร - หนองคาย (โครงการฯ) (ระยะที่ 1 ช่วงกรุงเทพมหานคร - นครราชสีมา) ของการรถไฟแห่งประเทศไทย (รฟท.) ซึ่งคณะกรรมการสิ่งแวดล้อมแห่งชาติ (กก.วล.) ได้พิจารณาให้ความเห็นชอบรายงานการประเมินผลกระทบสิ่งแวดล้อม (รายงาน EIA) เพื่อใช้ประกอบการดําเนินโครงการแล้ว เพื่อให้ รฟท. สามารถดําเนินโครงการก่อสร้างตลอดแนวทางให้แล้วเสร็จตามกรอบระยะเวลาที่กําหนดไว้ ตามที่กระทรวงคมนาคม (คค.) เสนอ
สาระสําคัญ
กระทรวงคมนาคม (คค.) เสนอขอผ่อนผันการใช้พื้นที่ลุ่มน้ําชั้นที่ 1 เอ เพื่อดําเนินการก่อสร้างโครงการความร่วมมือระหว่างรัฐบาลแห่งราชอาณาจักรไทยและสาธารณรัฐประชาชนจีน ในการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร - หนองคาย (ระยะที่ 1 ช่วงกรุงเทพมหานคร - นครราชสีมา) ในส่วนงานอุโมงค์ (สัญญางานโยธาที่ 3 – 2) มีระยะทางของอุโมงค์และแนวเส้นทางโครงการที่ต้องพาดผ่านลุ่มน้ํา ชั้นที่ 1 เอ ในพื้นที่จังหวัดสระบุรีและจังหวัดนครราชสีมา รวม 5,270 เมตร ซึ่ง คค. ได้จัดทํารายงาน EIA และได้ผ่านความเห็นชอบจากคณะกรรมการสิ่งแวดล้อมแห่งชาติแล้ว
__________________
1พื้นที่ลุ่มน้ําชั้นที่ 1 เอ หมายถึง พื้นที่ลุ่มน้ําชั้นที่ 1 เอ ที่ยังคงมีสภาพป่าสมบูรณ์ ปรากฏอยู่ในปี 2525 ซึ่งจําเป็นจะต้องสงวนรักษาไว้เป็นพื้นที่ต้นน้ําลําธารและเป็นทรัพยากรป่าไม้ของประเทศ
10. เรื่อง โครงการโรงไฟฟ้าแม่เมาะทดแทน เครื่องที่ 8 – 9 ของการไฟฟ้าฝ่ายผลิตแห่งประเทศไทย
คณะรัฐมนตรีมีมติเห็นชอบและอนุมัติตามที่กระทรวงพลังงาน (พน.) เสนอดังนี้
1. เห็นชอบให้การไฟฟ้าฝ่ายผลิตแห่งประเทศไทย (กฟผ.) ดําเนินการก่อสร้างและติดตั้งโรงไฟฟ้าแม่เมาะทดแทน เครื่องที่ 8 - 9 ขนาดกําลังการผลิตไฟฟ้าตามสัญญา 600 เมกะวัตต์ พร้อมระบบส่งไฟฟ้า ในวงเงินรวมทั้งสิ้น 47,470 ล้านบาท
2. อนุมัติงบประมาณประจําปี 2565 ตามแผนประมาณการเบิกจ่ายสําหรับโครงการโรงโฟฟ้าแม่เมาะทดแทนเครื่องที่ 8 - 9 (โครงการฯ) จํานวนเงินทั้งสิ้น 3,795 ล้านบาท
สาระสําคัญของเรื่อง
พน. รายงานว่า
1. ภาคเหนือมีอัตราการเติบโตของความต้องการใช้ไฟฟ้าเฉลี่ยร้อยละ 3.3 และมีความต้องการไฟฟ้าสูงสุด ณ วันที่ 20 พฤษภาคม 2564 เท่ากับ 3,521.4 เมกะวัตต์ และคาดว่าในปี 2580 จะมีความต้องการไฟฟ้าสูงสุดอยู่ที่ประมาณ 6,033 เมกะวัตต์ โดยปัจจุบันภาคเหนือมีกําลังผลิตไฟฟ้าตามสัญญา 5,561.6 เมกะวัตต์ (ข้อมูล ณ พฤศจิกายน 2564) ซึ่งกําลังผลิตไฟฟ้าหลักมาจากโรงไฟฟ้าแม่เมาะและรับซื้อไฟฟ้าจากโรงไฟฟ้าหงสาลิกไนต์ซึ่งตั้งอยู่ในสาธารณรัฐประชาธิปไตยประชาชนลาว1
2. โรงไฟฟ้าแม่เมาะ เครื่องที่ 8 - 9 มีขนาดกําลังผลิตไฟฟ้าตามสัญญา รวม 600 เมกะวัตต์ (2x300 เมกะวัตต์) และใช้ถ่านหินลิกไนต์จากเหมืองแม่เมาะเป็นเชื้อเพลิง โดยเริ่มเดินเครื่องผลิตไฟฟ้าเข้าระบบตั้งแต่ปี พ.ศ. 2532 และ พ.ศ. 2533 ตามลําดับ โดยปัจจุบัน โรงไฟฟ้าดังกล่าวมีอายุการใช้งานมากกว่า 30 ปี (อายุการใช้งานตามสัญญา 33 ปี และ 32 ปี) จึงมีประสิทธิภาพลดลง ประกอบกับถ่านหินลิกไนต์จากเหมืองแม่เมาะมีค่าแคลเซียมออกไซด์ในขี้เถ้าเฉลี่ยสูง ทําให้โรงไฟฟ้าแมเมาะที่ใช้งานอยู่ปัจจุบันไม่สามารถเดินเครื่องได้เต็มประสิทธิภาพ ประกอบกับแผน PDP 2018 ฉบับปรับปรุงครั้งที่ 1 (ตามข้อ 2.2) ได้กําหนดให้ปลดโรงไฟฟ้าแม่เมาะที่ครบอายุการใช้งานออกจากระบบรวมทั้งสิ้น 1,620 เมกะวัตต์ ครอบคลุมโรงไฟฟ้าแม่เมาะ เครื่องที่ 8 ซึ่งมีกําหนดปลดในปี 2565 และ เครื่องที่ 9 ในปี 2568 ส่งผลให้กําลังผลิตไฟฟ้าของภาคเหนือที่เหลืออยู่ไม่สามารถรองรับเหตุสุดวิสัย ในกรณีโรงไฟฟ้าขนาดใหญ่ที่สุดหยุดเดินเครื่องฉุกเฉิน (N-1) ได้ จึงจําเป็นต้องเพิ่มกําลังผลิตไฟฟ้าใหม่ในพื้นที่โดยการดําเนินโครงการฯ และได้พิจารณาระยะเวลาเดินเครื่องของโรงไฟฟ้าทดแทนให้สอดคล้องตามปริมาณลิกไนต์สํารองที่มีอยู่ในเหมืองแม่เมาะ เพื่อให้สามารถใช้ทรัพยากรที่มีอยู่อย่างคุ้มค่า
3. รายละเอียดและรายงานศึกษาความเหมาะสมของโครงการฯ
3.1 รายละเอียดทั่วไป
ประเด็น
รายละเอียด
วัตถุประสงค์
เพื่อรองรับความต้องการใช้ไฟฟ้าของประเทศและรักษาความมั่นคงของระบบไฟฟ้าในพื้นที่ภาคเหนือ ลดการพึ่งพากําลังผลิตไฟฟ้าผ่านสายส่งจากภูมิภาคอื่น รวมถึงรักษาเสถียรภาพของระบบไฟฟ้าในภาพรวมของประเทศไทย และเป็นการสนองนโยบายของรัฐบาลในด้านการใช้เชื้อเพลิงที่มีอยู่ภายในประเทศให้เกิดประโยชน์สูงสุด
สถานที่ตั้ง
ตั้งอยู่ภายในบริเวณโรงไฟฟ้าแม่เมาะ ตําบลแม่เมาะ อําเภอแม่เมาะ จังหวัดลําปาง ทางด้านทิศใต้ของโรงไฟฟ้าปัจจุบัน ถัดจากพื้นที่ตั้งโรงไฟฟ้าแม่เมาะทดแทนเครื่องที่ 4 – 7 ใช้พื้นที่ก่อสร้างเฉพาะส่วนผลิตกระแสไฟฟ้าและระบบส่งประมาณ 145 ไร่ ซึ่งอยู่ในขอบเขตพื้นที่ของ กฟผ. ที่ได้รับอนุญาตให้ใช้ประโยชน์จากกรมป่าไม้ (ถึงวันที่ 31 มกราคม 2593)
ชนิด
และขนาด
กําลังผลิตไฟฟ้า
· โรงไฟฟ้าพลังความร้อนประเภทผลิตพลังงานไฟฟ้าฐานโดยใช้ถ่านหินลิกไนต์เป็นเชื้อเพลิง และใช้เทคโนโลยีแบบ Pulverized Coal (PC) ซึ่งเป็นวิธีการเผาไหม้ถ่านหินที่ใช้กันอย่างแพร่หลาย
· ขนาดกําลังผลิตไฟฟ้าตามสัญญา 600 เมกะวัตต์
· ประสิทธิภาพ (New and Clean) ประมาณร้อยละ 37.88
· ประสิทธิภาพเฉลี่ยตลอดอายุการเดินเครื่อง 25 ปี ประมาณร้อยละ 37.14
· กําหนดจ่ายไฟฟ้าเชิงพาณิชย์ในปี 2569
เชื้อเพลิง
และความ
ต้องการ
ใช้เชื้อเพลิง
· มีอัตราความต้องการในการใช้ถ่านหินลิกไนต์จากเหมืองแม่เมาะของโครงการฯ สูงสุด ประมาณ 10,418 ตันต่อวัน หรือเฉลี่ยประมาณ 3.23 ล้านตันต่อปี โดยคํานวณที่ค่าความร้อน (HHV) ของถ่านหินลิกไนต์ 3,200 กิโลแคลอรี่ต่อกิโลกรัม และอัตราเดินเครื่องสูงสุดร้อยละ 85 ซึ่งคิดเป็นร้อยละ 21.53 ของความต้องการรวมของโรงไฟฟ้าแม่เมาะ (ประมาณ 15 ล้านตันต่อปี)
· ความต้องการใช้เชื้อเพลิงรวมประมาณ 81 ล้านตัน ตลอดอายุการเดินเครื่อง 25 ปี
· เหมืองแม่เมาะมีปริมาณสํารองถ่านลิกไนต์ (Reserve) ประมาณ 237 ล้านตัน (มกราคม 2562) ซึ่งเพียงพอต่อการผลิตเพื่อจัดส่งให้โรงไฟฟ้าที่มีอยู่ [เครื่องที่ 8 - 13 (ทยอยปลดตามอายุการใช้งาน)] รวมทั้งโรงไฟฟ้าทดแทนเครื่องที่ 4 - 7 และเครื่องที่ 8 - 9 ในช่วงเดือนมกราคม 2562 ถึงธันวาคม 2593 คิดเป็นประมาณ 234 ล้านตัน
แหล่งน้ํา
และความ
ต้องการใช้น้ํา
· ใช้แหล่งน้ําเดียวกันกับโรงไฟฟ้าแม่เมาะปัจจุบัน ได้แก่ อ่างเก็บน้ําแม่ขาม และแม่จาง
· มีความต้องการใช้น้ําทั้งสิ้นประมาณ 44,000 ลูกบาศก์เมตรต่อวัน ได้แก่ (1) กิจกรรมภายในโรงไฟฟ้า 1,600 ลูกบาศก์เมตรต่อวัน (2) ระบบหล่อเย็น 36,900 ลูกบาศก์เมตรต่อวัน (3) ระบบกําจัดก๊าซซัลเฟอร์ไดออกไซด์ 5,000 ลูกบาศก์เมตรต่อวัน และ (4) ขั้นตอนการเตรียมน้ํามันดิบ 500 ลูกบาศก์เมตรต่อวัน
· ปริมาณน้ําทิ้งออกสู่ระบบบําบัดน้ําทิ้งสูงสุดประมาณ 10,251 ลูกบาศก์เมตรต่อวันโดยจะ ถูกหมุนเวียนกลับไปใช้ในระบบต่าง ๆ และนําไปผ่านกระบวนการบําบัดน้ําทิ้งให้อยู่ในเกณฑ์มาตรฐานก่อนระบายลงสู่แม่น้ําจางในอัตราสูงสุดประมาณ 7,000 ลูกบาศก์เมตรต่อวัน
ระบบส่งไฟฟ้า
โรงไฟฟ้าแม่เมาะจ่ายไฟเข้าสู่ระบบไฟฟ้าของ กฟผ. ผ่านสถานีไฟฟ้าแรงสูงแม่เมาะ 3 ซึ่งมีการเชื่อมโยงกับสถานีไฟฟ้าแรงสูงแห่งอื่น ๆ เพื่อส่งไฟฟ้าไปยังจังหวัดต่าง ๆ ด้วยสายส่งไฟฟ้าที่ระดับแรงดัน 115 230 และ 500 กิโลโวลต์ โดยโครงการฯ จะเชื่อมโยงเข้ากับระบบไฟฟ้าหลักที่สถานีไฟฟ้าแรงสูงแม่เมาะ 3 ซึ่งจะต้องก่อสร้างสายส่งไฟฟ้าเพิ่มและปรับปรุงสถานีไฟฟ้าโดยใช้ระยะเวลาประมาณ 18 เดือน หรือจะแล้วเสร็จภายในเดือนมกราคม 2568 ดังนี้
(1) งานก่อสร้างสายส่งไฟฟ้า 230 กิโลโวลต์ จากลานไกไฟฟ้า2 ของโรงไฟฟ้าแม่เมาะทดแทนเครื่องที่ 8 - 9 ไปยังสถานีไฟฟ้าแรงสูง 230 กิโลโวลต์ แม่เมาะ 3 ระยะทางประมาณ 1,000 เมตร
(2) งานขยายสถานีไฟฟ้าแรงสูง 230/115 กิโลโวลต์ แม่เมาะ 3
(3) งานระบบสื่อสารที่เกี่ยวข้องกับโครงการฯ
แผน
การดําเนินงาน
แผนงานโครงการ : กฟผ. จะออกหนังสือสนองรับราคาซื้ออุปกรณ์โรงไฟฟ้า (Letter of Intent;, LOI) ให้ผู้ชนะการประกวดราคา เพื่อดําเนินการก่อสร้างโรงไฟฟ้าให้แล้วเสร็จภายในระยะเวลาประมาณ 48 เดือน โดยมีกําหนดจ่ายไฟฟ้าเข้าระบบเชิงพาณิชย์ในปี 2569
· แผนการนําส่งเงินเข้ากองทุนพัฒนาไฟฟ้า3 (กองทุนฯ) : โครงการฯ จัดอยู่ในกองทุนฯ ประเภท ก ตามระเบียบกองทุนพัฒนาไฟฟ้า เนื่องจากใช้ถ่านลิกไนต์เป็นเชื้อเพลิง และมีปริมาณการผลิตพลังงานไฟฟ้ามากกว่า 5,000 ล้านกิโลวัตต์ - ชั่วโมงต่อปี หรือมีรายได้มากกว่า 50 ล้านบาทต่อปีขึ้นไป จึงต้องนําส่งเงินเข้ากองทุนฯ ตลอดอายุการเดินเครื่อง ดังนี้
ระยะการดําเนินการ
เงื่อนไขการนําส่งเงิน
ตามระเบียบดังกล่าว
การนําส่งเงิน
ของโครงการฯ
ระยะการก่อสร้าง
นําส่งเงินในอัตรา 50,000 บาทต่อเมกะวัตต์ติดตั้งต่อปี หรือไม่น้อยกว่า 50,000 บาทต่อปี
ประมาณ 132 ล้านบาท
(ระยะเวลา 48 เดือน)
ระยะการผลิตไฟฟ้า
นําส่งเงินตามปริมาณการผลิตพลังงานไฟฟ้าในแต่ละเดือนในอัตรา 2 สตางค์ต่อหน่วยผลิตไฟฟ้าที่ขายเข้าระบบตลอดอายุโรงไฟฟ้า
ประมาณ 89.35 ล้านบาท ต่อปี (25 ปี) เฉลี่ยเดือนละประมาณ 7.45 ล้านบาท
ประมาณการ
ค่าใช้จ่าย
· ค่าใช้จ่ายในการดําเนินงานรวมทั้งสิ้น 47,470 ล้านบาท ดังนี้
หน่วย : ล้านบาท
รายการ
ค่าใช้จ่ายเพื่อซื้ออุปกรณ์จากต่างประเทศ
ค่าใช้จ่ายเพื่อซื้ออุปกรณ์
ในประเทศและการก่อสร้าง
รวม
โรงไฟฟ้า